Grozdana Oluich. Grozdana Oluich () — zamonaviy serb adabiyotining eng muhim namoyandalaridan biri, yozuvchi, tarjimon, tanqidchi, antolog. Romanlar, hikoyalar toʻplamlari, povestlar, bolalar va yoshlar uchun asarlar muallifi. Yarim asrdan ortiq adabiy faoliyati davomida Oluich Serbiya va Yugoslaviyaning eng nufuzli adabiy mukofotlari laureati va adabiy yutuqlari uchun Danebrog ordeni bilan taqdirlangan. Biografiyasi. Grozdana Oluich 1934-yil 30-avgustda Serbiyaning Yerdevik qishlogʻida tugʻilgan va maktabni Bechey shahrida tugatgan. Belgrad universitetining falsafa fakultetida ingliz tili va adabiyoti boʻyicha magistrlik darajasini olgan. Shon-sharaf Grozdana Oluichga erta keldi. 1958-yil 24 yoshida ilk romani „Izlet u nebo“ ashr etilgan. Kitob bestsellerga aylangan, bir qancha Yevropa tillariga tarjima qilingan va Yugoslaviya Respublikasining eng yaxshi romani uchun Xalq maʼrifati mukofotiga sazovor boʻlgan. Roman sahnaga moslashtirilgan va 1962-yilda kitob asosida Yugoslaviya rejissyori Yovan Zivanovich „Chudna devojka“ („Ajoyib qiz“) melodramasini yaratgan. 60-yillarda nashr etilgan „Glasam za ljubav“, „Ne budi zaspale pse“ va „Divlje seme“ romanlari, Grozdana Oluichni Yugoslaviya adabiyotining yetakchi mualliflaridan biri sifatida tanitgan. 1985-yilda nashr etilgan „Africka ljubičica“ toʻplamidagi „Igra“ qisqa hikoyasi Arnsberg (Germaniya) xalqaro tanlovining bosh mukofotiga sazovor boʻlgan. Toʻplamdagi deyarli barcha hikoyalar xorijiy tillarga tarjima qilingan va butun dunyo boʻylab (Germaniya, AQSh, Ukraina, Rossiya, Isroil, Hindiston, Buyuk Britaniya, Fransiya va boshqalar) qisqa nasriy antologiyalariga kiritilgan. 2009-yilda yozuvchi „Glasovi u vetru“ romani bilan Serbiyaning asosiy adabiy mukofoti — NIN haftalik mukofoti laureati boʻlgan Grozdana Oluich bolalar va yoshlar uchun bir qancha mashhur kitoblar muallifi. Uning qalamidan „Volshebnaya metla“ ertaklar toʻplami SSSRda 1985-yilda yuz ming nusxada nashr etilgan. Ijodiga boʻlgan baholar. 2010-yilda Tel-Avivda boʻlib oʻtgan „Mapping Boundaries, Identities and Contention: Twenty years after the fall of Yugoslavia“ simpoziumida isroillik tanqidchi va esseist Dina Katan Ben-Sion „Golosa na vetru“ romaniga: "Bundan buyon serb adabiyotining oʻziga xos „Yolgʻizlikning yuz yili“ bor deya taʼrif bergan.